钦定古今图书集成/明伦汇编/氏族典/第237卷 > 张祐
## 钦定古今图书集成/明伦汇编/氏族典/第237卷 > 张祐

按《魏书张祐传》：“祐字安福，安定石唐人。父成，扶风太
守。世祖末，坐事诛，祐充腐刑，积劳至曹监中给事，赐
爵黎阳男，稍迁散骑常侍，都绾内藏曹。时文明太后
临朝，中官用事，祐以左右供承合旨，宠幸冠诸阉宦，
特迁为尚书，加安南将军，进爵陇东公，仍绾内藏曹。
未几，监都曹，加侍中，与王叡等俱入八议。太后嘉其”
忠诚，为造甲宅。宅成，高祖太后亲率文武往燕会焉。
拜散骑常侍、镇南将军、尚书左仆射，进爵新平王，受
职于太华庭，备威仪于宫城之南，观者以为荣。高祖
太后亲幸其宅，餐会百官。祐性恭密，出入机禁，二十
馀年，未曾有过。由是特被恩宠，岁月赏赐，家累巨万。
与王质等十七人，俱赐金券，许以不死。太和十年，薨，
时年四十九。高祖亲临之，诏鸿胪典护丧事，赐帛千
匹，赠征南大将军、司空公，谥曰恭。葬日，车驾亲送出
郊。